CELEX ID: 32011R0828
Publication Date: 2011-08-17

Document:
KOMISIJOS ĮGYVENDINIMO REGLAMENTAS (ES) Nr. 828/2011
2011 m. rugpjūčio 17 d.
kuriuo sustabdomas tam tikrų laukinės faunos ir floros rūšių egzempliorių įvežimas į Sąjungą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos Reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 1 dalį,
pasikonsultavusi su Mokslinio vertinimo grupe,
kadangi:
(1)
Reglamento (EB) Nr. 338/97 4 straipsnio 6 dalyje numatyta, kad Komisija gali apriboti tam tikrų rūšių gyvūnų ir augalų įvežimą į Sąjungą pagal tos straipsnio dalies a-d punktuose nustatytas sąlygas. Be to, 2006 m. gegužės 4 d. Komisijos reglamente (EB) Nr. 865/2006, nustatančiame išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (2), nustatytos tokių apribojimų įgyvendinimo priemonės.
(2)
Rūšių, kurių egzempliorių įvežimas į Sąjungą sustabdomas, sąrašas buvo nustatytas 2010 m. lapkričio 5 d. Komisijos reglamentu (ES) Nr. 997/2010, kuriuo sustabdomas tam tikrų laukinės faunos ir floros rūšių egzempliorių įvežimas į Sąjungą (3).
(3)
Remdamasi naujausia informacija, Mokslinio vertinimo grupė nusprendė, kad į Reglamento (EB) Nr. 338/97 B priedą įrašytos Sagittarius serpentarius rūšies gyvūnų apsaugos būklei kils rimtas pavojus, jei šios rūšies gyvūnų įvežimas į Sąjungą iš Tanzanijos nebus sustabdytas. Todėl Sagittarius serpentarius įvežimas iš Tanzanijos turėtų būti sustabdytas.
(4)
Mokslinio vertinimo grupė taip pat nusprendė, kad, remiantis naujausia informacija, toliau išvardytų rūšių gyvūnų ir augalų įvežimo į Sąjungą stabdyti nebereikia:
-
Lynx lynx (medžioklės trofėjai) iš Azerbaidžano;
-
Hexaprotodon liberiensis iš Gvinėjos;
-
Moschus anhuiensis, Moschus berezovskii, Moschus chrysogaster, Moschus fuscus ir Moschus moschiferus iš Kinijos;
-
Uromastyx aegyptia iš Egipto;
-
Chamaeleo ellioti iš Burundžio;
-
Chamaeleo pfefferi iš Kamerūno;
-
Varanus exanthematicus (35 cm bendro ilgio arba trumpesni ūkiuose auginami egzemplioriai), Varanus niloticus (35 cm bendro ilgio arba trumpesni ūkiuose auginami egzemplioriai) ir Kinixys belliana (ūkiuose auginami egzemplioriai, kurių tiesus šarvas yra 5 cm arba trumpesnis) iš Benino;
-
Varanus niloticus iš Burundžio ir Mozambiko;
-
Varanus salvator iš Kinijos, Indijos ir Singapūro;
-
Python reticulatus iš Indijos ir Singapūro;
-
Aldabrachelys gigantea iš Seišelių;
-
Geochelone elegans iš Pakistano;
-
Geochelone platynota iš Mianmaro;
-
Indotestudo elongata iš Bangladešo, Kinijos ir Indijos.
(5)
Buvo konsultuojamasi su visomis šalimis, kurios yra tų rūšių gyvūnų ir augalų, kurių įvežimui į Sąjungą pagal šį reglamentą taikomi nauji apribojimai, kilmės šalys.
(6)
Pachypodium sofiense ir Euphorbia suzannae-marnierae rūšių pavadinimai suderinti su naujausiomis oficialiomis CITES nuorodomis. Taip pat ištaisytos su MOLLUSCA tipu susijusios klaidos.
(7)
Todėl reikėtų iš dalies pakeisti rūšių, kurių gyvūnų ir augalų įvežimas į Sąjungą sustabdomas, sąrašą ir dėl aiškumo Reglamentą (ES) Nr. 997/2010 pakeisti nauju.
(8)
Šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Atsižvelgiant į Reglamento (EB) Nr. 865/2006 71 straipsnio nuostatas, sustabdomas šio reglamento priede išvardytų laukinės faunos ir floros rūšių egzempliorių įvežimas į Sąjungą.
2 straipsnis
Reglamentas (ES) Nr. 997/2010 panaikinamas.
Nuorodos į panaikintąjį reglamentą laikomos nuorodomis į šį reglamentą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 17 d.

EuroVoc Classification:
Level 1: 100147
100155
Level 2: 100243
100194
100242
100196
Level 3: 13
2825
3584
3150
All Descriptors: 13
134
2826
2827
3150
3584